Yuji Ide

Yuji Ide (født 21. januar 1975 i Saitama, Japan) er en japansk racerfører som kjørte fire Formel 1-løp for Super Aguri i 2006-sesongen. Etter sitt korte opphold i Formel 1 vendte Ide tilbake til Formel Nippon, og han har også kjørt i det japanske standardbilmesterskapet Super GT.

 Tidlig karriere 
Ide startet sin racingkarriere i 1990 med gokart. I 1991 vant han Kantou National Cup Kart Mesterskapet. I 1992 kom han på andreplass i det regionale East Kantou Kart-mesterskapets A1-klasse, og han vant også det nasjonale Grand Prix i Japan Kart Grand Prix' SS-klasse.  Det neste året kjørte han i All Japan Kart-mesterskapets Formel A-klasse før han fortsatte til All Japan Formel 3-serien.

I 1999 kom han på andreplass i All Japan GT-mesterskapets GT300-klasse. I 2002 gikk Ide til den franske Formel 3-serien og fullførte på en syvendeplass sammenlagt. Det neste året, i 2003, gikk han til Formel Nippon hvor han igjen kom på en syvendeplass sammenlagt. I 2004 kom han på tredjeplass, før han vant Super Endurance Race klasse 3-serien. Han fullførte sitt første stint i Formel Nippon på en andreplass i 2005-mesterskapet.

 Formel 1 
Ide var 31 år gammel og ble en av de eldste nykommerne i Formel 1 da han fikk sete i det nyoppstartede laget Super Aguri for 2006-sesongen, delvis på grunn av at grunnlegger og tidligere Formel 1-fører Aguri Suzuki ville at begge førerne i teamet skulle være japanere. Ide hadde i lang tid vært kjenning av Suzuki. Den første tiden hadde han problemer grunnet dårlig engelsk.

I hans Formel 1-debut i Bahrain var Ide langt bak teamkollega Takuma Sato, og måtte også bryte løpet. I det neste løpet i Malaysia brøt han etter 33 runder.

I det tredje løpet som gikk i Australia gikk det dårlig for Ide: Han ble beskyldt for å blokkere Rubens Barrichello under kvalifiseringen, som medførste at Barrichello måtte starte i sekstende startposisjon. Ide fullførte løpet, men var hele tre runder bak vinneren. Hans helg i Melbourne utmerket seg også med en rekke snurringer, og teamsjefen Aguri Suzuki uttalte at setet til Ide hang i en tynn tråd om han ikke skjerpet seg.

På Imola forårsaket Ide en krasj med Midland-fører Christijan Albers på den første runden, og nederlenderens bil rullet rundt flere ganger og havnet til slutt opp ned. Ide ble irettesatt av løpsledelsen, og ble også advart om sin fremtidige oppførsel. Flere aksepterte dog at det ikke bare var hans feil, ettersom han hadde fått lite tid til testing før sesongen.

Den 4. mai 2006 kunngjorde Super Aguri at Ide ble vraket til fordel for Renaults testfører Franck Montagny før Europas Grand Prix på Nürburgring, mens Ide fortsatte som testfører for Super Aguri.

Den 10. mai 2006 ble Ide fratatt sin superlisens av FIA, noe som betydde at han ikke kunne kjøre flere løp i Formel 1-sesongen 2006. Suzuki forsøkte å få ham tilbake til Formel 1 uten å lykkes før laget gikk konkurs i 2008.

I løpet av Ides fire løp i Formel 1 fullførte han en gang – Australias Grand Prix 2006, hvor han endte på en 13. plass. Ide startet bakerst i tre av sine fire løp. Han startet nest sist i debuten i Bahrain, hvor den sist startende var Kimi Räikkönen, som ikke hadde fullført kvalifiseringen.

 Resultater 
 Fullstendige Formel 1-resultater 
(Forklaring) (Løp i uthevet skrift indikerer pole position, løp i kursiv indikerer raskeste runde)
 År Team Chassis Motor 1 2 3 4 5 6 7 8 9 10 11 12 13 14 15 16 17 18 Plass Poeng  Super Aguri F1 Super AguriSA05 HondaRA806E 2,4 V8 BHRRet MALRet AUS13 SMRRet EUR  ESP  MON  GBR  CAN  USA  FRA  GER  HUN  TUR  ITA  CHN  JPN  BRA  25. 0

 Referanser 

 Se også 
 Liste over Formel 1-førere

 Eksterne lenker 



Kategori:Japanske Formel 1-førere
Kategori:Personer fra Saitama
Kategori:Fødsler i 1975